ΓΡΑΠΤΗ ΕΡΩΤΗΣΗ E-3607/98

υποβολή: Elisabeth Schroedter (V) προς την Επιτροπή

(3 Δεκεμβρίου 1998)

Θέμα: Τα νησιά Γαυδοπούλα και Γαύδος της Κρήτης ως προτεινόμενοι φυσικοί βιότοποι προτεραιότητας ευρωπαïκής σημασίας στο πλαίσιο του NATURA 2000

1. Γνωρίζει η Επιτροπή ότι τα Κρητικά νησιά Γαυδοπούλα και Γαύδος, τα οποία έχουν εκτιμηθεί βάσει εμπεριστατωμένου ελέγχου του Ελληνικού Υπουργείου Χωροταξίας και Περιβάλλοντος ως αναντικατάστατα στοιχεία της φυσικής κληρονομιάς, και, για το λόγο αυτό, έχουν προταθεί ως φυσικοί βιότοποι προτεραιότητας ευρωπαϊκής σημασίας στο πλαίσιο του NATURA 2000, πρόκειται, στην περίπτωση της Γαυδοπούλας, να ισοπεδωθούν πλήρως και να ασφαλτοστρωθούν και να χρησιμοποιηθούν ως βιομηχανική ζώνη, στη δε περίπτωση του Γαύδου προβλέπεται η κατασκευή κατοικιών πυκνής δόμησης;

2. Γνωρίζει η Επιτροπή ότι για την ανάπτυξη και την εκβιομηχάνιση ή τη μετατροπή των νησιών αυτών σε αστικές περιοχές πρόκειται να χρησιμοποιηθούν πόροι των ευρωπαϊκών διαρθρωτικών ταμείων; Εάν τούτο συμβαίνει, ποιο είναι το συνολικό ύψος των πιστώσεων αυτών και τι αναλογία του ποσού αυτού χορηγούν τα κοινοτικά ταμεία;

3. Πιστεύει η Επιτροπή ότι η καταστροφή της μοναδικής χλωρίδας και πανίδας των νησιών αυτών συμβιβάζεται με την ευρωπαϊκή περιβαλλοντική νομοθεσία και με τη Συνθήκη του Άμστερνταμ, η οποία προβλέπει ότι η προστασία και η βελτίωση του περιβάλλοντος αποτελεί βασικό καθήκον όλων των κρατών μελών;

4. Σε ποιο βαθμό γνωρίζει η Επιτροπή το καθεστώς του νησιού Γαυδοπούλα; Εμπίπτει το νησί αυτό στο πεδίο της ευρωπαϊκής εσωτερικής αγοράς; Εάν τούο δεν συμβαίνει, πως κρίνει η Επιτροπή τη θεωρητική δυνατότητα να πραγματοποιούνται συναλλαγές προϊόντων στο νησί αυτό χωρίς να εφαμόζονται οι κανόνες της εσωτερικής αγοράς, σε ελάχιστη απόσταση από αυτήν;

Απάντηση της κας Bjerregaard εξ ονόματος της Επιτροπής

(12 Φεβρουαρίου 1999)

1. Η νήσοι της Γαύδου και της Γαυδοπούλας αποτελούν χαρακτηρισμένη τοποθεσία στον κατάλογο των προτεινόμενων τόπων κοινοτικής σημασίας (SCI) που έχουν διαβιβάσει οι ελληνικές αρχές στην Επιτροπή, σύμφωνα με την οδηγία του Συμβουλίου 92/43/ΕΟΚ για τη διατήρηση των φυσικών οικοτόπων και της άγριας πανίδας και χλωρίδας(1), ενόψει της μελλοντικής περίληψής τους στο ευρωπαϊκό οικολογικό δίκτυο Natura 2000. Η Επιτροπή έχει υπόψη της τα θέματα που έθεσε το Αξιότιμο Μέλος του Κοινοβουλίου όσον αφορά στη νήσοι Γαυδοπούλα και προτίθεται να ζητήσει λεπτομερείς πληροφορίες από τις ελληνικές αρχές σχετικά με τη βιομηχανική μονάδα στη Γαυδοπούλα καθώς και τα σχέδια χωροταξικής ανάπτυξης στη Γαύδο. Σύμφωνα με άτυπες πληροφορίες που έχουν ήδη παρασχεθεί, το ελληνικό Υπουργείο Περιβάλλοντος δεν έχει εγκρίνει τη μελέτη εκτίμησης των περιβαλλοντικών επιπτώσεων για τα έργα στη Γαυδοπούλα.

2. Μετά από ψίθυρους σχετικά με μελετώμενες επενδύσεις στη νήσο Γαυδοπούλα, η Επιτροπή έλαβε πληροφορίες από τις ελληνικές αρχές. Από αυτές προκύπτει ότι κανένα συγκεκριμένο έργο δεν εκτελείται στα νησιά αυτά ούτε έχει μέχρι στιγμής χορηγηθεί σχετική άδεια. Κατά συνέπεια ουδεμία κοινοτική βοήθεια αιτείται ή προβλέπεται.

3. Η εν λόγω τοποθεσία φιλοξενεί ορισμένους τύπους οικοτόπων και ειδών υψηλής προτεραιότητας και κατά συνέπεια θα πρέπει, σύμφωνα με τα κριτήρια που ορίζει η οδηγία 92/43/ΕΟΚ να επιλεχθεί ως SCI. Ως εκ τούτου, η Επιτροπή είναι της γνώμης ότι το κράτος μέλος έχει την υποχρέωση βάσει της οδηγίας 92/43/ΕΟΚ και βάσει των υποχρεώσεων που απορρέουν από τη συνθήκη ΕΚ να αποφύγει οιαδήποτε δραστηριότητα που ενδέχεται να θέσει σε κίνδυνο την οικολογική ακεραιότητα της συγκεκριμένης τοποθεσίας.

4. Οι νήσοι της Γαύδου και της Γαυδοπούλας ανήκουν στην Ελλάδα σύμφωνα με τις διατάξεις της συνθήκης του Λονδίνου του 1913.

Η πράξη προσχώρησης της Ελλάδας στις Κοινότητες(2), δεν προέβλεπε κάποιο ειδικό καθεστώς για τις ως άνω νήσους.

Οι κανόνες της (πρωτογενούς και δευτερογενούς) κοινοτικής νομοθεσίας ισχύουν, ως εκ τούτου, για τα νησιά αυτά όπως ισχύουν και για την υπόλοιπη γεωγραφική επικράτεια της Ελλάδας.

(1) ΕΕ L 206 της 22.7.1992.

(2) ΕΕ L 291 της 19.11.191079.